Správa zo zahraničnej pracovnej cesty, Ženeva,  Švajčiarsko, 25. - 27.1.2012

1.  Účastník ZPC:
PhDr. Dagmar Kopčanová - 
Výskumný ústav detskej psychológie a patopsychológie v Bratislave, výskumný  pracovník a zároveň vedúca Sekcie pre výchovu a vzdelávanie SK UNESCO, reprezentant SR v Rade IBE v II. volebnej skupine.
Jazyky: anglický, nemecký, ruský  (plynule) a  čiastočne francúzsky.
 	 
2.  Zahraničná pracovná cesta:
ZPC som vykonala v dňoch 25.-27.1.2012, Švajčiarsko, Ženeva.                    
Cieľom cesty bola aktívna účasť na 61. zasadnutí Rady IBE  (Medzinárodný výbor pre vzdelávanie, inštitút 1. kategórie afiliovaný k UNESCO) ako zástupca za Slovensko v II. volebnej skupine ( Stredná a Východná Európa), na základe výsledkov volieb počas 36. GK UNESCO v Paríži, v novembri 2011.          
ZPC je financovaná  z finančných zdrojov SK UNESCO.  Súčasťou správy je aj vyúčtovanie cestovných nákladov v prílohe.
3. Rámcový program pobytu:
Účasť na 61. zasadnutí Rady IBE v Ženeve v dňoch 25.-27.1.2012.
Rada IBE je, okrem delegátov za jednotlivé štáty, ktoré majú mandát na dve volebné obdobia, reprezentovaná  šiestimi volebnými skupinami - podľa príslušných regiónov, pričom v 1. skupine sú zvolení zástupcovia z krajín Severnej Ameriky a západnej Európy, v II. skupine zo Strednej a Východnej Európy, v III. skupine Latinská Amerika a Karibik, v IV. skupine Azia a Tichomorie, v V.a skupine Afrika a  v V.b skupine Arabské štáty. Na čele Rady IBE je prezident, ktorý sa obvykle mení po dvoch rokoch, s možnosťou znovuzvolenia.  
Cieľom 61. zasadnutia  Rady IBE bolo prerokovať všetky kľúčové materiály od posledného - teda 60. zasadnutia tohto orgánu, vrátane Správy o činnosti, prijať a schváliť rozpočet na ďalší rok, schváliť Stratégiu a program  činnosti na nasledujúci rok- prípadne aj s výhľadom na dlhšie obdobie,  uskutočniť voľby  do ďalších pomocných orgánov IBE, atď.
4. Stručný priebeh rokovaní :
Po úvodnom pozdravení prítomných a otvorení zasadnutia  predsedom O. Briseidom (bod 1) a privítaní námestníka riaditeľky UNESCO pre oblasť školstva, pána Quiana Tanga, prijala Rada návrh na program rokovania 61. schôdzky IBE (bod 2), s malou zmenou poradia v 5. a 6. bode.
3. Ďalej nasledovali voľby prezidenta.Vzhľadom na to, že v zmysle rotácie neboli nominácie na nového predsedu z II. skupiny, delegáti znovuzvolili doterajšieho predsedu pána Ole Briseida z Nórska. Rada IBE potvrdila aj znovuzvolenie vioceprezidentov, ktorí boli počas dvoch rokov v týchto funkciách, s výnimkou Ománu, ktorému uplynula funkčná doba.
Na návrh každej zo skupín, boli prijaté nominácie do Steering committee ( riadiaca komisia ako pomocný orgán predsedu, pozostávajúci z viceprezidentov zo 6.volebných skupín), Administratívnej skupiny    (táto sa stretáva pred zasadnutím Rady IBE a kontroluje hospodárenie IBE)  a pracovnej skupiny (ktorá je pomocným orgánom riaditeľa IBE) .
 Za štáty  II.volebnej skupiny bolo do prvej komisie zvolené Gruzínsko, do administratívneho výboru Slovensko a do pracovnej skupiny Bulharsko. Prezident IBE vyjadril hlboké presvedčenie, že v Rade bude naďalej prevládať dobrá pracovná atmosféra, napriek situácii, že IBE čelí veľkým finančným obmedzeniam. Situácia bude o to ťažšia, že práve v tejto dobe má IBE ambíciu stať sa excelentným centrom pre učebné plány, byť medzinárodným lídrom pre kvalitu vzdelávania vo svete a takto si  plniť svoje mimoriadne poslanie. Predseda Rady IBE zdôraznil, že IBE urobila na čele s riaditeľkou  Clementinou Acedovou veľký kus práce, aby boli počas 36. GK UNESCO prijaté nové stratégie vzdelávania. Je potrebné zmobnilizovať nové zdroje, k čomu má slúžiť aj materiál Resource process and mobilization plan.
4.V zmysle ďalšieho bodu programu boli diskutované otázky súvisiace s aktivitami IBE počas roku 2011. Riaditeľka Clementina Acedová prezentovala bohatý program aktivít, z ktorých mimoriadnu pozornosť vzbudili najmä vzdelávacie aktivity realizované v afrických a arabských krajinách, ukončené odovzdávaním diplomov o absolvovaní štúdia. Je pozoruhodné, že napriek malému počtu interných pracovníkov, ale s pomocou siete externistov, dokázal inštitút rozvinúť kapacitu a poskytnúť technickú pomoc takmer niekoľkým tisícom účastníkov vo všetkých svetových kontinentoch, no samozrejme, s prevládajúcimi aktivitami v rozvojových krajinách.
V prvý deň rokovaní vystúpil aj námestník riaditeľky UNESCO pre oblasť školstva, pán Quian Tang, ktorý podotkol, že reštrikčné opatrenia sa týkajú aj celého UNESCO a jeho sekretariátu, ktorý bude v najbližšej dobe zmrazený o 45 pracovných miest. UNESCO sa mení a mení celú svoju štruktúru. Strategické ciele UNESCO budú síce poznačené redukciou financií, no napriek tomu chce UNESCO aj naďalej udržovať svoje prirority v oblasti kvality vzdelávania, vzdelávania a prírpavy učiteľov, zvyšovania gramotnosti vo svete, pomoc africkým zemiam atď.
Záverom svojho prejavu vyzdvihol prácu IBE a zaželal jeho pracovníkom, ako aj delegátom veľa pracovných úspechov. 
Na jeho vystúpenie sme spolu s ďalšími delegátmi reagovali aj my a uviedli sme, že počítame s podporou IBE pri vypracovávaní učebných plánov pre deti zo sociálne znevýhodneného prostredia a osobitne rómskych detí. Pán Tang nám odpovedal, že vzdelávanie rómskych detí je veľmi dôležitou politickou otázkou a UNESCO jej preto bude naďalej venovať veľkú pozornosť.
5.V rámci programu priorít sa Rada opierala o závery 36.GK UNESCO a požiadala riaditeľku IBE aby na 62. zasadnutí rady prezentovala odporúčania ktoré budú revidovať priority, očakávané výsledky, programové aktivity a služby konzistentné so širšími cieľmi IBE a  CoE (centrom excelencie).
5.3 Pokiaľ ide o Organizačnú štruktrúru a zamestnancov IBE, na zasadnutí boli prijaté závery, aby  riaditeľka IBE vypracovala novú Organizačnú štruktrúru, ktorá zohľadní zoštíhlené finančné prostriedky, ktoré IBE dostáva z UNESCO.  (Rozpočet pre IBE bol vzhľadom na finančné problémy orpoti minulému roku znížený o 30 % !). Novú organizačnú štruktúru bude riaditeľka IBE prezentovať Rade na jej 62 . zasadnutí v januári 2013.
Bod 5.4 sa týkal politického dialógu a  významu medzinárodných konferencií o vzdelávaní. Na tento účel bolo prijaté uzensenie o vytvorení pracovnej skupiny, ktorá bude zložená z reprezentantov každej zo šiestich  volebných skupín  a reprezentant zo sektoru vzdelávania UNESCO. Členovia pracovnej skupiny budú vzhľadom na finančné obmedzenia pracovať najmä elektronickou formou. Predsedom pracovnej skupiny sa na návrh jej členov stal veľvyslanec Švajčiarska, pán Rodolphe Imhoof.
6.Osobitnému záujmu sa tešil plán aktivít IBE pre nasledujúce obdobie - rok 2012.V rámci prerokovania materiálu týkajúceho sa implementácie Stratégie na ďalšie roky,  61. zasadnutie Rady  odporučilo riaditeľke IBE, aby na každom jednotlivom zasadnutí referovala o pokroku v prijatých stratégiách. Požiadalo ju tiež, aby s pomocou predsedu a ďalších pomocných orgánov hľadala ďalšie extra-rozpočtové zdrojena programy aktivít zahrnutých do Stratégie.
V zmysle programu aktivít na rok 2012 Rada IBE požiada generálnu riaditeľku UNESCO aby vzala do úvahy prijatie stratégie CoE na 36. GK UNESCO a v zmysle redukice finančných zdrojov neohrozila implementáciu prijatej Stratégie. RAda prijala plán aktivít na rok 2012 (UNESCO BIE/61/3) stým, že do neho budú zahrunuté aj  požiadavky vznesené členmi Rady, osobitne požiadavka, aby sa pre  Centrum excelencie (CoE) vytvoril zvláštny účet, aby sa neohrozila stratégia jeho rozvoja.
7. V rozhodnutí, týkajúcom sa Plánu mobilizácie zdrojov a komunikačnej stratégie sa Rada odvoláva na rezolúcie  prijaté na 36. GK UNESCO. pričom opätovne vyjadruje podporu  riaditeľke IBE  pri hľadaní finančných zdrojov, najmä cez kľúčové  príspevkyako aj mimorozpočtové zdroje, vrátane súkromného sektoru.
Rada žiada riaditeľku, aby s pomocou troch vybraných členov rady vytvorila špeciálnu mobilizačnú komisiu na získavanie zdrojov, ktorá bude  informovať o pokrokochv tejto oblasti na najbližšom- 62. zasadnutí Rady .
8.Odsúhlasenie návrhu termínu ďalšieho zasadnutia Rady- bol vytýčený termín 23.-25.január 2013. Tomuto by malo predchádzať zasadnutie Administratívnej skupiny.Stretnutie poradného zboru (Steering committee) sa uskutoční v prvom týždni septembra 2012.
Uvedené závery a rozhodnutia Rady budú publikované v oficiálnych materiáloch, ktoré vyhotoví sekretariát IBE do konca marca 2012, po prípadných dodatočných pripomienkach členov Rady.
Predseda Rady IBE týmto rokovanie ukončil.
 
5. Odporúčané závery zo ZSC:

1. Na najbližšom výročnom zasadnutí SK UNESCO a na zasadnutí Výboru pre výchovu a vzdelávanie SK UNESCO  podrobne informovať jeho členov  o výsledkoch rokovania Rady IBE, prehodnotiť otázky medzinárodnej spolupráce s ďalšími národnými výbormi UNESCO a taktiež sa pripraviť na nové dvojročné obdobie, v ktorom je možné podať žiadosti o podporu z Participačného programu UNESCO.
T: 31. 3. 2012
Z: PhDr. Dagmar Kopčanová, vedúca Výboru VV SK UNESCO

2. O výsledkoch rokovania Rady IBE osobne informovať Sekciu regionálneho školstva MŠVVaŠ SR
T.   31. 3. 2012
Z:  PhDr. Dagmar Kopčanová, vedúca Výboru VV SK UNESCO
 
6.Prehľad prinesenej dokumentácie a miesto jej uloženia

1.	Kompletný materiál z rokovania týkajúci sa jednotlivých bodov programu bude využitý v práci Sekcie pre výchovu a vzdelávanie SK UNESCO
2.	IBE stratégia pre roky 2008-2013  - uložený v knižnici VUDPaP
3.	INtl. development in Teacher Education for inclusive education: issues and challenges - uložený v knižnici VUDPaP
4.	Defining an Inclusive Education Agenda: Reflections around 48th session of the International Conference on Education- uložený  v knižnici VUDPaP 
5.	Policies and practices of Holocaust Education Vol. 1. - 2  - odovzdaný do Dokumentačného strediska pre holocaust pri ŽNO.
6.	Ďalšie odborné materiály, ktoré sme objednali a prídu  budú využité v Dokumentačnom a informačnom stredisku UNESCO pri Univerzitnej knižnici v Bratislave 

7.Spôsob zverejnenia výsledkov ZPC, prenos získaných informácií

a)	o výsledkoch zasadnutia Rady budem referovať na odbornom seminári VÚDPaP  
b)	na  najbližšom zasadnutí Výboru pre výchovu a vzdelávanie SK UNESCO  
c)	na výročnom zasadnutí Slovenskej komisie pre UNESCO vo februári 2012

8. Správu o ZPC obdržia:        - Sekcia pre medzin. spoluprácu a európsku integráciu MŠVVaŠ SR
                                                   - Sekcia pre regionálne školstvo MŠ VVaŠ SR
    -Stála misia SR  pre UNESCO v Paríži
                                        -Slovenská komisia pre UNESCO
			     -Výskumný ústav detskej psychológie a patopsychológie 
                                        v Bratislave
	
Správu vypracovala : PhDr. Dagmar Kopčanová
Dátum: 30.1.2012
Správu schválil: PhDr. Ľubomír Páleník, CSc.
Dátum: 30.1.2012